Document ID: 32004R0582

ΚΑΝΟΝΙΣΜΌΣ (ΕΚ) αριθ. 582/2004 ΤΗΣ ΕΠΙΤΡΟΠΉΣ
της 26ης Μαρτίου 2004
σχετικά με την έναρξη διαρκούς δημοπρασίας για επιστροφές κατά την εξαγωγή που αφορούν το αποκορυφωμένο γάλα σε σκόνη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 31 παράγραφος 3 στοιχείο β) και παράγραφος 14,
Εκτιμώντας τα ακόλουθα:
(1)
Σύμφωνα με το άρθρο 2 παράγραφος 1 του κανονισμού (EΚ) αριθ. 580/2004 της Επιτροπής, της 26ης Μαρτίου 2004 για τη θέσπιση δημοπρασίας σχετικά με τις επιστροφές κατά την εξαγωγή που αφορούν ορισμένα γαλακτοκομικά προϊόντα (2) η Επιτροπή αποφασίζει την έναρξη διαρκούς δημοπρασίας στο πλαίσιο του εν λόγω κανονισμού.
(2)
Για πρακτικούς λόγους, πρέπει να προβλεφθούν χωριστές δημοπρασίες για τα προϊόντα που αναφέρονται στο άρθρο 1 του κανονισμού (EΚ) αριθ. 580/2004. Ως εκ τούτου, με τον παρόντα κανονισμό προβλέπεται η έναρξη διαρκούς δημοπρασίας για το αποκορυφωμένο γάλα σε σκόνη.
(3)
Η επιτροπή διαχείρισης γάλακτος και γαλακτοκομικών προϊόντων δεν εξέδωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Προβλέπεται η έναρξη διαρκούς δημοπρασίας για τον καθορισμό της επιστροφής κατά την εξαγωγή όσον αφορά το αποκορυφωμένο γάλα σε σκόνη που αναφέρεται στον τομέα 9 του παραρτήματος I του κανονισμού (EΟΚ) αριθ. 3846/87 της Επιτροπής (3) το οποίο είναι συσκευασμένο σε σάκους καθαρού βάρους τουλάχιστον 25 kg με προσθήκη γαλακτικών ουσιών που δεν υπερβαίνει το 0,5 % κατά βάρος, υπάγεται στον κωδικό προϊόντος ex ex040210199000 και προορίζεται για εξαγωγή σε όλους τους προορισμούς εκτός από την Ανδόρα, την Κύπρο, την Εσθονία, το Γιβραλτάρ, την Ουγγαρία, τη Λεττονία, τη Λιθουανία, τη Μάλτα, την Πολωνία, τη Σλοβακία, τη Σλοβενία, την Τσεχική Δημοκρατία, τις Ηνωμένες Πολιτείες της Αμερικής και την Πόλη του Βατικανού.
2. Η δημοπρασία υπόκειται στους όρους που καθορίζονται στον κανονισμό (EΚ) αριθ. 580/2004 και στον παρόντα κανονισμό.
Άρθρο 2
1. Οι προσφορές μπορούν να υποβληθούν μόνο κατά τη διάρκεια των περιόδων υποβολής προσφορών και ισχύουν μόνο για την περίοδο κατά την οποία υποβλήθηκαν.
2. Κάθε περίοδος υποβολής προσφορών αρχίζει στις 11:00 π.μ. (ώρα Βρυξελλών), την πρώτη και την τρίτη Τετάρτη κάθε μηνός εκτός από την πρώτη Τετάρτη του Αυγούστου και την τρίτη Τετάρτη του Δεκεμβρίου. Εάν η Τετάρτη είναι αργία, η περίοδος αρχίζει στις 11:00 π.μ. (ώρα Βρυξελλών) της επόμενης εργάσιμης ημέρας.
Κάθε περίοδος υποβολής προσφορών λήγει στις 11:00 π.μ. (ώρα Βρυξελλών), την Τετάρτη που έπεται της δεύτερης και της τέταρτης Τρίτης κάθε μηνός, εκτός από τη δεύτερη Τετάρτη του Αυγούστου και την τέταρτη Τετάρτη του Δεκεμβρίου. Εάν η Τετάρτη είναι αργία, η περίοδος λήγει στις 11:00 π.μ. (ώρα Βρυξελλών) της προηγούμενης εργάσιμης ημέρας.
3. Κάθε περίοδος υποβολής προσφορών αριθμείται κατ' αύξουσα σειρά, αρχίζοντας από την πρώτη προβλεπόμενη περίοδο.
Άρθρο 3
1. Κάθε προσφορά πρέπει να αφορά ελάχιστη ποσότητα τουλάχιστον 10 τόνων αποκορυφωμένου γάλακτος σε σκόνη.
2. Η εγγύηση της προσφοράς ορίζεται σε 26 ευρώ ανά 100 kg αποκορυφωμένου γάλακτος σε σκόνη. Η εγγύηση της προσφοράς θεωρείται εγγύηση του πιστοποιητικού εξαγωγής μετά την έγκριση της προσφοράς.
3. Οι προσφορές υποβάλλονται στις αρμόδιες αρχές των κρατών μελών που εμφαίνονται στο παράρτημα.
Άρθρο 4
Ο παρών κανονισμός αρχίζει να ισχύει την πρώτη ημέρα του μήνα που έπεται της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαρτίου 2004.

Labels: 3
17